Moot-GPF hou Kersgees hoog met kleurryke boomversieringsinisiatief | Maroela Media
Argieffoto (Foto: CJ/Pixabay)
Inwoners in die Moot-omgewing in Pretoria word uitgedaag om 'n boom in hul tuin te versier as deel van 'n gemeenskapsinisiatief om hoop te skep.
Deur 'n boom in jou tuin met een van die volgende kleure te versier kan jy help om vir die Moot 'n baadjie van hoop aan te trek:
Blou: 'n teken van dankbaarheid teenoor die SAPD, die metropolisie en plaaslike sekuriteitslede
Rooi: 'n teken van dankbaarheid teenoor gesondheidswerkers en nooddienste
Groen: ter nagedagtenis aan persone in die gemeenskap wat vanjaar dood is
Wit: ter beskerming van kinders
Goud: 'n teken van besorgheid oor die welstand van senior burgers
Pers: 'n teken van dankbaarheid vir familie, vriende en bure
Silwer: vir die hoop op 'n blink toekoms in die Moot
Elsabé van Staden, wat reeds agt jaar lank die voorsitter van die Moot se gemeenskapspolisiëringsforum (GPF) is, sê die doel is om hoop onder inwoners te skep. Dié inisiatief word in samewerking met die Moot-polisiekantoor aangebied.
Van Staden sê sy besef dat baie inwoners waarskynlik vanjaar met Jan Tuisbly se karretjie gaan ry en boonop nie geld het om op onbenullighede soos versierings uit te gee nie.
Elsabé van Staden, voorsitter van die Moot se gemeenskapspolisiëringsforum (GPF) (Foto: Verskaf)
"Die doel is om mense te laat deelneem aan iets positief en wat nie ekstra geld gaan kos nie," sê Van Staden.
Sy hoop dat mense in die buurt die uitdaging aanvaar en onder mekaar in 'n ligte luim kompeteer.
"Ek soek nie die ideale boom nie. Ons wil hê mense moet kreatief wees met versierings wat reeds in hul huise is."
Van Staden sê die bestuur het die afgelope naweek begin om die ingang na die buurt op te kikker. Die span sal na verwagting dié week ook begin om musikante en kinders te nader wat saam met hulle soos in die dae van ouds by aftreeoorde en hospitale kan gaan sing. Mits dit veilig en uitvoerbaar binne Covid-19-regulasies is.
"Die GPF het 'n behoefte om op dié manier dankbaarheid te toon aan gesondheidswerkers en om die gemoed van bejaardes te lig," vertel sy.
Van Staden is passievol oor haar betrokkenheid by die gemeenskap. Sy put veral vervulling uit die suksesverhale van mense wat deur die GPF bygestaan is.
"Ons fokus daarop om mense in nood by te staan en misdaadvlakke in die gebied laag te hou," sê sy. "As dit nie vir op en wakker GPF-lede en patrolleerders was nie, sou ons nie in dié doel kon slaag nie."
Buiten vir dié kleurryke boomversieringsinisiatief en bekamping van misdaad reik die GPF ook uit na inwoners wat nie kos op die tafel het of in daaglikse behoeftes kan voorsien nie. Van Staden doen 'n beroep op mense in die Moot-omgewing wat hulp benodig om haar tydens die feestyd te kontak op 083 675 4148 of 'n e-pos te stuur na [email protected].
Watse ingang van die buurt is opgekikker? Daar is baie paaie in en uit die moot. MM moet bietjie berig ook oor die kersfees stoet wat deur Wonderboompoort GPF gereel word – dis 'n spektakel om nie te mis nie.